Title: DIREKTOR DIREKCIJE ZA JAVNI PREVOZ SAŠA PETRONIJEVIĆ:
Author: Tima
Last saved by: Goran Stojic

DIREKCIJA ZA JAVNI PREVOZ GRADA NIŠA:

Za tri linije koje je preuzeo Niš ekspres, ušteda oko 250.000 mesečno

*Od 150 miliona, koliko je izdvojeno za Direkciju u gradskom budžetu, nismo potrošili ni trećinu. Ostatak sredstava, kao i uštedu koju imamo za tri linije, potrošićemo u dogovoru sa predstavnicima Grada na nešto drugo, za tender koji će biti raspisan krajem 2019. ili početkom 2020. godine, za subvencionisanje određenih kategorije putnika, rekao je direktor Direkcije za javni prevoz Saša Petronijević

*U toku je i postupak javne nabavke za izradu nove Studije javnog gradskog prevoza, koja bi posle 11 godina trebalo da sagleda novonastale okolnosti u sektoru prevoza i ponudi adekvatna i savremena rešenja u ovoj oblasti. Grad je za ove namene izdvojio 12 miliona dinara, naglasio je gradski većnik Igor Vojinović
 
Od 1. jula na linijama 7, 12 i 34, krenuo je da vozi novi prevoznik, Niš ekspres umesto Direkcije za javni prevoz Grada Niša. 
Kako kaže gradski većnik, Igor Vojinović, rukovodstvo Grada odustalo je od nabavke novih autobusa za Direkciju, i odlučeno je da se ta sredstva racionalnije iskoriste, pre svega u povećanje kvaliteta prevoza i subvencionisanje novih kategorija putnika.
-Takođe, u toku je i postupak javne nabavke za izradu nove Studije javnog gradskog prevoza, koja bi posle 11 godina trebalo da sagleda novonastale okolnosti u sektoru prevoza i ponudi adekvatna i savremena rešenja u ovoj oblasti. Grad je za ove namene izdvojio 12 miliona dinara, naglašava Vojinović.
Prema rečima direktora Direkcije, Saše Petronijevića, za ove tri linije ostvaruje se ušteda oko 250.000 mesečno. 
-Subvencije Grada su minimalne. Od 150 miliona, koliko je izdvojeno za Direkciju u gradskom budžetu, nismo potrošili ni trećinu. Ostatak sredstava, kao i onu uštedu koju imamo za tri linije, potrošićemo u dogovoru sa predstavnicima Grada na nešto drugo, za tender koji će biti raspisan krajem 2019. ili početkom 2020. godine, za neke kategorije putnika, penzionere, srednjoškolce, rekao je Petronijević.
Kako dodaje, tender koji predstoji veoma je važan a Direkcija će insistirati da sva vozila budu niskopodna, sa klimom, možda i sa video nadzorom i besplatnim internetom.
-Svi prevoznici su obnovili svoj vozni park, a posebno Niš ekspres. Klima se koristi iako nije ugovorom predviđeno. Niš ekspres je preuzeo naše tri linije, a mi smo se vratili osnovnoj delatnosti, a to je prodaja karata, kontrola prevoznika i putnika, monitoring. U prethodnom periodu obnovili smo GPS sistem, red vožnje je uslađen sa potrebama građana. Zahvaljujući novom uređaju, smanjeno je vreme prodaje karata, imamo uvid u broj putnika, vreme polaska autobusa, sprečene su brojne malverzacije. Trudili smo se da izađemo u susret svim zahtevima putnika, uskladili smo red vožnje sa potrebama građana, sa potrebama onih koji rade u novootvorenim fabrikama, isitiče prvi čovek niške Direkcije za javni prevoz.
Prema njegovim rečima, u centru je postavljen displej na kome piše za koliko određeni autobus stiže, a u planu je da još desetak lokacija u širem centru grada dobiju ovakve uređaje.  
-Postavljeno je preko 70 stajališta, i sa tim nastavljamo i u narednom preriodu. U toku je proces izrade Studije, vrednost je 12 miliona. Poslednja je rađena još 2007. godine, tako da nam je nova preko potrebna, kaže Petronijević.
Kako dodaje, vozila Direkcije će biti prodata na licitaciji, a autobus koji su dobili od tadašnjeg premijera a sada predsednika Srbije Aleksandra Vuučića biće poklonjen „Pčelici“ za prevoz najmlađih sugrađana.
-Cena karte se godinama unazad nije promenila, a nije ni u planu da se menja. U prošlogodišnjem izveštaju Fiskalnog saveta stoji da je Direkcija jedno od najuspešnijih preduzeća u Srbiji, da štedi i čuva gradski budžet. Trudićemo se koliko smo u mogućnosti da podižemo kvalitet prevoza na viši nivo, da putnicima bude prijatno. Ako su naši korisnici zadovoljni, onda će i nama biti dobro, zaključio je direktor Direkcije za javni prevoz Saša Petronijević.

LEG:SVE SNAGE USMERENE NA UNAPREĐENJE GRADSKOG SAOBRAĆAJA:Saša Petronijević
LEG:POSLE 11 GODINA STUDIJA JAVNOG GRADSKOG PREVOZA:Igor Vojinović
LEG:GRADSKI PREVOZ USKLAĐEN SA POTREBAMA SVIH KATEGORIJA GRAĐANA:cilj-kvalitet

(Projekat „Nišlije se uključuju u odlučivanje“ sufinansiran iz budžeta grada Niša)